SL Uradni list Evropske unije L 108/31

SKLEP SVETA (EU) 2017/733

z dne 25. aprila 2017

o uporabi določb schengenskega pravnega reda v zvezi s schengenskim informacijskim sistemom v Republiki Hrvaški

SVET EVROPSKE UNIJE JE –

ob upoštevanju Akta o pristopu Hrvaške in zlasti člena 4(2) Akta,

ob upoštevanju predloga Evropske komisije,

ob upoštevanju mnenja Evropskega parlamenta (1),

ob upoštevanju naslednjega:

(1) Člen 4(2) Akta o pristopu Hrvaške določa, da se določbe schengenskega pravnega reda, ki niso navedene v členu 4(1) navedenega akta, na Hrvaškem uporabljajo samo v skladu s sklepom Sveta, sprejetim v navedeni namen, po preveritvi v skladu z veljavnimi postopki schengenskega ocenjevanja, da so bili izpolnjeni potrebni pogoji za uporabo vseh delov zadevnega pravnega reda, vključno z učinkovito uporabo vseh schengenskih pravil v skladu z dogovorjenimi skupnimi standardi in temeljnimi načeli.

(2) Veljavni postopki schengenskega ocenjevanja so določeni v Uredbi Sveta (EU) št. 1053/2013 (2).

(3) Schengensko ocenjevanje v zvezi z varstvom podatkov na Hrvaškem je bilo izvedeno februarja 2016. Komisija je z izvedbenim sklepom sprejela ocenjevalno poročilo, ki potrjuje, da so bili izpolnjeni vsi potrebni pogoji za uporabo schengenskega pravnega reda v zvezi z varstvom podatkov na Hrvaškem.

(4) V skladu s členom 1(1) Izvedbenega sklepa Komisije (EU) 2015/450 (3) je bilo ugotovljeno, da je hrvaški nacionalni sistem (N.SIS) s tehničnega vidika pripravljen za vključitev v schengenski informacijski sistem (SIS).

(5) Ker je Hrvaška zadostila vsem potrebnim tehničnim in pravnim ukrepom za obdelavo podatkov SIS in izmenjavo dopolnilnih podatkov, lahko zdaj Svet določi datum, s katerim se bo na Hrvaškem začel uporabljati schengenski pravni red v zvezi s SIS.

(6) Začetek veljavnosti tega sklepa naj bi omogočil, da se podatki SIS prenesejo na Hrvaško. Konkretna uporaba teh podatkov naj bi Komisiji omogočila, da preveri pravilno uporabo določb schengenskega pravnega reda v zvezi s SIS na Hrvaškem. Po preveritvi, da so bili na Hrvaškem izpolnjeni potrebni pogoji za uporabo vseh delov zadevnega pravnega reda, bi moral Svet odločiti o odpravi kontrol na notranjih mejah.

(7) Sprejeti bi bilo treba ločen sklep Sveta, s katerim bi se določil datum za odpravo kontrol na notranjih mejah s Hrvaško. Do datuma, določenega v takšnem sklepu, bi bilo treba na Hrvaškem uvesti nekatere omejitve glede uporabe SIS.

(8) Za Islandijo in Norveško ta sklep pomeni razvoj določb schengenskega pravnega reda v smislu Sporazuma med Svetom Evropske unije in Republiko Islandijo ter Kraljevino Norveško o pridružitvi obeh držav k izvajanju, uporabi in razvoju schengenskega pravnega reda (4), ki spadajo na področje iz točke G člena 1 Sklepa Sveta 1999/437/ES (5).

(9) Za Švico ta sklep pomeni razvoj določb schengenskega pravnega reda v smislu Sporazuma med Evropsko unijo, Evropsko skupnostjo in Švicarsko konfederacijo o pridružitvi Švicarske konfederacije k izvajanju, uporabi in razvoju schengenskega pravnega reda (6), ki spadajo na področje iz točke G člena 1 Sklepa 1999/437/ES v povezavi s členom 3 Sklepa Sveta 2008/146/ES (7) in členom 3 Sklepa Sveta 2008/149/PNZ (8).

(10) Za Lihtenštajn ta sklep pomeni razvoj določb schengenskega pravnega reda v smislu Protokola med Evropsko unijo, Evropsko skupnostjo, Švicarsko konfederacijo in Kneževino Lihtenštajn o pristopu Kneževine Lihtenštajn k Sporazumu med Evropsko unijo, Evropsko skupnostjo in Švicarsko konfederacijo o pridružitvi Švicarske konfederacije k izvajanju, uporabi in razvoju schengenskega pravnega reda (9), ki spadajo na področje iz točke G člena 1 Sklepa 1999/437/ES v povezavi s členom 3 Sklepa Sveta 2011/349/EU (10) in členom 3 Sklepa Sveta 2011/350/EU (11) –

SPREJEL NASLEDNJI SKLEP:

Člen 1

1. Pod pogoji, določenimi v tem členu, se od 27. junija 2017 določbe schengenskega pravnega reda v zvezi s schengenskim informacijskim sistemom (SIS) iz Priloge k temu sklepu uporabljajo v Republiki Hrvaški v njenih odnosih s:

(a) Kraljevino Belgijo, Republiko Bolgarijo, Češko republiko, Kraljevino Dansko, Zvezno republiko Nemčijo, Republiko Estonijo, Helensko republiko, Kraljevino Španijo, Francosko republiko, Italijansko republiko, Republiko Latvijo, Republiko Litvo, Velikim vojvodstvom Luksemburg, Madžarsko, Republiko Malto, Kraljevino Nizozemsko, Republiko Avstrijo, Republiko Poljsko, Portugalsko republiko, Romunijo, Republiko Slovenijo, Slovaško republiko, Republiko Finsko in Kraljevino Švedsko;

(b) Združenim kraljestvom Velika Britanija in Severna Irska v zvezi z določbami iz Sklepa Sveta 2007/533/PNZ (12); in

(c) Republiko Islandijo, Kraljevino Norveško, Švicarsko konfederacijo in Kneževino Lihtenštajn.

2. Od 2. maja 2017 se razpisi ukrepov, za katere veljata Sklep 2007/533/PNZ in Uredba (ES) št. 1987/2006 Evropskega parlamenta in Sveta (13), kot so opredeljeni v točki (a) člena 3(1) navedenega sklepa in v točki (a) člena 3 navedene uredbe, ter dopolnilni in dodatni podatki, kot so opredeljeni v točkah (b) in (c) člena 3(1) navedenega sklepa in v točkah (b) in (c) člena 3 navedene uredbe, ki so povezani z razpisi ukrepov, lahko dajo na voljo Hrvaški v skladu z določbami navedenega sklepa in navedene uredbe.

3. Od 27. junija 2017 lahko Hrvaška ob upoštevanju določb odstavka 4 vnaša razpise ukrepov in dodatne podatke v SIS, uporablja podatke SIS in izmenjuje dopolnilne podatke.

4. Dokler se nadzor na notranjih mejah ne odpravi, Hrvaška:

(a) ni obvezana zavrniti vstopa na svoje ozemlje ali prepovedati bivanja na njem državljanom tretjih držav, za katere je druga država članica razpisala ukrep zavrnitve vstopa ali prepovedi bivanja v skladu z Uredbo (ES) št. 1987/2006;

(b) ne dostopa do razpisov ukrepov v SIS in dodatnih podatkov ter ne izmenjuje dopolnilnih podatkov v zvezi z državljani tretjih držav zaradi zavrnitve vstopa ali prepovedi prebivanja v skladu z Uredbo (ES) št. 1987/2006.

Člen 2

Ta sklep začne veljati dan po objavi v Uradnem listu Evropske unije.

V Luxembourgu, 25. aprila 2017 Za Svet Predsednik I. BORG

(1) Mnenje z dne 5. aprila 2017 (še ni objavljeno v Uradnem listu).

(2) Uredba Sveta (EU) št. 1053/2013 z dne 7. oktobra 2013 o vzpostavitvi ocenjevalnega in spremljevalnega mehanizma za preverjanje uporabe schengenskega pravnega reda in razveljavitvi Sklepa Izvršnega odbora z dne 16. septembra 1998 o ustanovitvi stalnega odbora o ocenjevanju in izvajanju Schengenskega sporazuma (UL L 295, 6.11.2013, str. 27).

(3) Izvedbeni sklep Komisije (EU) 2015/450 z dne 16. marca 2015 o določitvi testnih zahtev za države članice, ki se vključujejo v drugo generacijo schengenskega informacijskega sistema (SIS II) ali znatno spreminjajo neposredno povezane nacionalne sisteme (UL L 74, 18.3.2015, str. 31).

(4) UL L 176, 10.7.1999, str. 36.

(5) Sklep Sveta 1999/437/ES z dne 17. maja 1999 o nekaterih izvedbenih predpisih za uporabo Sporazuma, sklenjenega med Svetom Evropske unije in Republiko Islandijo ter Kraljevino Norveško, v zvezi s pridružitvijo teh dveh držav k izvajanju, uporabi in razvoju schengenskega pravnega reda (UL L 176, 10.7.1999, str. 31).

(6) UL L 53, 27.2.2008, str. 52.

(7) Sklep Sveta 2008/146/ES z dne 28. januarja 2008 o sklenitvi Sporazuma med Evropsko unijo, Evropsko skupnostjo in Švicarsko konfederacijo o pridružitvi Švicarske konfederacije k izvajanju, uporabi in razvoju schengenskega pravnega reda v imenu Evropske skupnosti (UL L 53, 27.2.2008, str. 1).

(8) Sklep Sveta 2008/149/PNZ z dne 28. januarja 2008 o sklenitvi Sporazuma med Evropsko unijo, Evropsko skupnostjo in Švicarsko konfederacijo o pridružitvi Švicarske konfederacije k izvajanju, uporabi in razvoju schengenskega pravnega reda v imenu Evropske unije (UL L 53, 27.2.2008, str. 50).

(9) UL L 160, 18.6.2011, str. 21.

(10) Sklep Sveta 2011/349/EU z dne 7. marca 2011 o sklenitvi Protokola med Evropsko unijo, Evropsko skupnostjo, Švicarsko konfederacijo in Kneževino Lihtenštajn o pristopu Kneževine Lihtenštajn k Sporazumu med Evropsko unijo, Evropsko skupnostjo in Švicarsko konfederacijo o pridružitvi Švicarske konfederacije k izvajanju, uporabi in razvoju schengenskega pravnega reda, v zvezi zlasti s pravosodnim sodelovanjem v kazenskih zadevah in policijskim sodelovanjem, v imenu Evropske unije (UL L 160, 18.6.2011, str. 1).

(11) Sklep Sveta 2011/350/EU z dne 7. marca 2011 o sklenitvi Protokola med Evropsko unijo, Evropsko skupnostjo, Švicarsko konfederacijo in Kneževino Lihtenštajn o pristopu Kneževine Lihtenštajn k Sporazumu med Evropsko unijo, Evropsko skupnostjo in Švicarsko konfederacijo o pridružitvi Švicarske konfederacije k izvajanju, uporabi in razvoju schengenskega pravnega reda, v zvezi z odpravo kontrol na notranjih mejah in prostim gibanjem oseb, v imenu Evropske unije (UL L 160, 18.6.2011, str. 19).

(12) Sklep Sveta 2007/533/PNZ z dne 12. junija 2007 o vzpostavitvi, delovanju in uporabi druge generacije schengenskega informacijskega sistema (SIS II) (UL L 205, 7.8.2007, str. 63).

(13) Uredba (ES) št. 1987/2006 Evropskega parlamenta in Sveta z dne 20. decembra 2006 o vzpostavitvi, delovanju in uporabi druge generacije schengenskega informacijskega sistema (SIS II) (UL L 381, 28.12.2006, str. 4).